เบสท์รินเฮลั่น! “สุระชัย” ทิ้งทวน ส่งมอบ “รถเมล์ NGV” ขสมก.
“สุระชัย” ทิ้งทวน! ไม่ชี้แจงประเด็นสำคัญต่อศาลปกครองกลาง ส่งผลให้ขสมก.ต้องรับมอบรถเมล์ NGV จากบริษัท เบสท์ริน ตามสัญญา
3 เม.ย. 2560

นายสมศักดิ์ ห่มม่วง รองปลัดคมนาคม ในฐานะรักษาการ ผอ.ขสมก. เปิดเผยผ่านรายการ “เจาะลึกทั่วไทย Inside Thailand” ทาง FM 98.5 MHz สถานีข่าวจริง สปริงเรดิโอ ช่วงเวลา 7.30-9.30 น.  ว่า เมื่อวันศุกร์ (31 มี.ค.) ศาลปกครองกลางได้มีคำสั่งให้ องค์การขนส่งมวลชนกรุงเทพ (ขสมก.) รับมอบรถเมล์ NGV ทั้งหมดจากบริษัท เบสท์ริน กรุ๊ป จำกัด และยังมีคำสั่งคุ้มครองชั่วคราว ก่อนศาลมีคำพิพากษาหรือมีคำสั่งเป็นอย่างอื่น
ทั้งนี้ สำหรับสาเหตุที่ทำให้ศาลปกครองกลางมีคำสั่งดังกล่าว มีการเปิดเผยว่า เนื่องจากอดีตผอ.สุระชัย เอี่ยมวชิรสกุล และฝ่ายกฎหมายของ ขสมก. ได้เข้าไปชี้แจงต่อศาลปกครอง แต่ไม่ได้ชี้แจงถึงแหล่งกำเนิดของรถเมล์ NGV รวมถึงประเด็นที่บริษัท เบสท์ริน ขาดคุณสมบัติ TOR ด้วย จึงเป็นสาเหตุให้ศาลปกครองกลางตัดสินให้ขสมก.ต้องรับมอบรถเมล์ NGV ตามสัญญา
“ผมเข้าใจท่านผอ.สุระชัย ท่านเป็นคนดีลเรื่องนี้ตั้งแต่ต้น ท่านอาจจะพูดไม่เต็มปาก ไม่เหมือนผมที่เป็นคนนอก จึงพูดอะไรได้เยอะขึ้น” นายสมศักดิ์ กล่าว
ขณะเดียวกัน ในวันนี้ (3 เม.ย.) เวลา 13.30 น. ประธานคณะกรรมการบริหารกิจการ ขสมก. จะมีการนัดประชุมอนุกฎหมาย รวมไปถึงทีมกฎหมายของตน เพื่อปรึกษาหารือการยื่นอุทธรณ์ต่อศาลปกครองสูงสุด ในประเด็นดังกล่าว
อนึ่ง พล.อ.ประยุทธ์ จันทร์โอชา นายกรัฐมนตรี ได้ลงนามคำสั่งให้ นายสุระชัย เอี่ยมวชิรสกุล ผู้อำนวยการ องค์การขนส่งมวลชนกรุงเทพ (ขสมก.) ไปปฏิบัติหน้าที่เป็นเจ้าหน้าที่ประจำสำนักนายกรัฐมนตรี โดยมีผลตั้งแต่วันที่ 22 มี.ค.ที่ผ่านมา